Kaljulaid läheb sügisel New Yorki ÜRO peaassambleele ning pärast seda on mõned päevad USA läänerannikul, kus muu hulgas peab Stanfordi ülikoolis avaliku loengu digiühiskonnast.

Presidendi kantselei pressinõunik ütles ERR-ile, et visiidi täpsem kava on veel koostamisel.

Sven Mikser on peaassambleel 24.-27. septembril ja täpne päevakava saab kokku septembri alguses.

"Välisminister osaleb kindlasti ÜRO peaassamblee avamisel, Euroopa Liidu ministrite kohtumisel ja transatlantilisel õhtusöögil. Plaanis on ka kahepoolsed kohtumised, mille käigus toimub ka Eesti ÜRO julgeolekunõukogu kandidatuuri tutvustamine," ütles välisministeeriumi pressiesindaja ERR-ile.